<classify> Akizungumza na waandishi wa habari jana Dar es Salaam, Mkurugenzi wa kampuni hiyo, Hashim Lundenga alisema kamati iliyopita imeamua kuteua kamati nyingine ili kuboresha shindano hilo.Tumekasimu madaraka kwa wengine, nitaendelea kubaki kama mkurugenzi ili kuwaangalia wajumbe hawa tuliowateua, tumefanya shindano hili muda mrefu sana hivyo hatuna budi kuwaachia na wengine wafanye, alisema Lundenga.Lundenga alisema kamati hiyo itaongozwa na Juma Pinto ambaye pia ni Mkurugenzi wa Jambo Concepts na Mwenyekiti wa Chama cha Waandishi wa Habari za Michezo na Burundani Tanzania TASWA.Makamu Mwenyekiti ni Lucas Rutta, Katibu Mkuu ni Dorice Mollel na msemaji ni Jokate Mwegelo. Wajumbe ni Hoyce Temu, Mohamed Bawazir, Gladyz Shao, Magdalena Munis, Shah Ramadhani, Hamm Hashim, Khalfani Saleh na Ojambi Masaburi.Lundenga alisema kwa upande wa Sekretarieti wapo Ramesh Shah, Hidan Ricco, Yasson Mashaka na Deo Kapiteni. Hata hivyo, Lundenga alisema kamati hiyo ipo chini ya uangalizi na endapo yeyote ataharibu au kwenda kinyume cha kanuni, sheria na taratibu ataachishwa kazi.Mmechaguliwa tukiwa na imani mtafanya kazi kwa bidii na kushirikiana hivyo yeyote atakayeharibu hatuna budi kumuondoa, aliongeza Lundenga. Kwa upande wake, Mwenyekiti Pinto alisema watahakikisha wanatatua changamoto mbalimbali zilizojitokeza katika mashindano hayo ili kuhakikisha shindano hilo linaendelea kukubalika nchini.Mashindano yana changamoto nyingi ila tumejipanga kuyatatua tukishirikiana tuna imani tutafanikiwa na kufanya mashindano kuwa bora zaidi, alisema Pinto. Naye Msemaji Mwegelo alisema analishukuru Baraza la Sanaa Tanzania BASATA kwa kuruhusu shindano hilo kuendelea na kuahidi kuleta mabadiliko ili kurudisha heshima ya shindano hilo.Kitendo cha Basata kuruhusu shindano hilo kuendelea ni cha kizalendo na wameonesha kuwa shindano hilo bado lina umuhimu kwa jamii ya kitanzania, alisema Mwegelo aliyeshika nafasi ya pili Miss Tanzania mwaka 2006.Pia aliwataka washiriki kujitokeza kwa wingi na kutoa ushirikiano ili kuisogeza mbele tasnia ya urembo na kuacha kuwa na imani mbaya juu ya shindano hilo. Shindano la Miss Tanzania lilifungiwa na Basata mwaka jana baada ya changamoto mbalimbali kujitokeza, kabla ya kuruhusiwa hivi karibuni.Adhabu hiyo ilitokana na malalamiko ya ukiukwaji wa taratibu uliosababisha kujivua taji kwa mshindi wa mwaka jana, Sitti Mtemvu ambaye ushindi wake ulipingwa sana.  <topic>: michezo 